
Az önkormányzati rendeletek felülvizsgálata az igazságszolgáltatás átalakítása után

A közelmúlt sarkalatos törvényalkotási folyamata eredményeképp az önkormányzati rendeletek felülvizsgálatára szolgáló eljárási szabályok és mechanizmusok is átalakultak. Dolgozatomban a főbb változásokat ismertetem, melynek keretében rövid elméleti és jogtörténeti bevezetés, valamint nemzetközi kitekintés mellett az elmúlt hónapok kúriai valamint alkotmánybírósági gyakorlatát is elemzem.
Minthogy az önkormányzatok, mint a közhatalom helyi gyakorlói fontos szerepet töltenek be az állampolgárok mindennapi életében, lényeges, hogy működésük – anélkül, hogy annak demokratikus mivoltát veszélyeztetnénk – kontroll alatt álljon. A dolgozat célja az, hogy a hatályos joganyagra és a már rendelkezésre álló gyakorlati tapasztalatokra alapozva választ keressen arra a kérdésre, hogy a jelenlegi felülvizsgálati rendszer alkalmas-e rendeltetésére, azaz tudja-e kezelni a felmerülő jogsértéseket, orvosolni képes-e az állampolgári panaszokat. A kérdéses, netán problémás pontok feltárása mellett az összehasonlító módszer alkalmazásával, illetve de lege ferenda javaslatokkal törekedtem rávilágítani eltérő megoldásokra is.



